แบงก์มั่นใจศก.ปีหน้า
กรุงศรีคาดปีนี้โตสุดรอบ4ปี และปี2560ยังโต3.3%
29 ต.ค. 2565

กรุงศรีคาดปีนี้โตสุดรอบ4ปี และปี2560ยังโต3.3%
โพสต์ทูเดย์ - ธนาคารกรุงศรีฯ คาดเศรษฐกิจไทยปี 2560 ยังขยายตัวเพิ่มขึ้น ด้าน ธ.ก.ส.คาดเศรษฐกิจเกษตรไทยปีหน้าโต 3%
สายงานวิจัยกรุงศรี ธนาคารกรุงศรี อยุธยา ประเมินว่า เศรษฐกิจไทยปี 2560 จะขยายตัวต่อเนื่องที่ 3.3% จาก 3.2% ในปี 2559 โดยมีแรงขับเคลื่อนจาก 4ด้านสำคัญ คือ การบริโภคภาคเอกชน มาตรการกระตุ้นเศรษฐกิจของรัฐบาลที่ออกมาต่อเนื่อง การส่งออกที่อาจจะขยายตัวเพิ่มขึ้น และการขยายตัวของภาคท่องเที่ยว ทั้งหมดเป็นแรงขับเคลื่อนเศรษฐกิจที่สำคัญในปีหน้า
สำหรับเศรษฐกิจไทยในปี 2559 จะขยายตัวได้สูงสุดในรอบ 4 ปี ที่ 3.2% จาก 2.8% ในปี 2558 ปัจจัยหนุนสำคัญมาจากการใช้จ่ายภาครัฐและภาคท่องเที่ยว การบริโภคภาคเอกชน และเร่งใช้จ่ายเงินงบประมาณและมาตรการกระตุ้นเศรษฐกิจต่างๆ ของรัฐบาล
นอกจากนี้ การที่ธนาคารแห่งประเทศ ไทย (ธปท.) คงอัตราดอกเบี้ยนโยบายไว้ระดับต่ำที่ 1.5% ตลอดทั้งปี ก็เป็นปัจจัยประคับประคองการฟื้นตัวทางเศรษฐกิจให้มีความต่อเนื่อง
ด้านศูนย์วิจัยและพัฒนา ธนาคารเพื่อการเกษตรและสหกรณ์การเกษตร (ธ.ก.ส.) คาดการณ์เศรษฐกิจเกษตรไทยปี 2560 แนวโน้มขยายตัว 3% ช่วงคาดการณ์ 2.5-3.5% โดยมีปัจจัยสนับสนุนจากแนวโน้มเศรษฐกิจโลกที่ขยายตัว ส่งผลให้มูลค่าการค้าสินค้าเกษตรโลกปรับตัวเพิ่มขึ้น ประกอบกับเงินบาทมีแนวโน้มอ่อนค่าตามแนวโน้มการเริ่มปรับขึ้นอัตราดอกเบี้ยนโยบายของธนาคารกลางสหรัฐ รวมทั้งสภาพอากาศและปริมาณน้ำที่เอื้ออำนวยต่อการผลิตทางการเกษตร
ศูนย์วิจัยและพัฒนา ธ.ก.ส. คาดว่าปี 2560 สินค้าเกษตรที่จะมีราคาสูงขึ้น ได้แก่ อ้อยโรงงานและน้ำตาลทราย ยาง พารา ปาล์มน้ำมัน ไก่เนื้อ สุกร และกุ้งขาวแวนนาไม สำหรับสินค้าเกษตรที่คาดว่าราคาจะลดลง ได้แก่ ข้าว ข้าวโพดเลี้ยงสัตว์ และมันสำปะหลัง
อย่างไรก็ตาม เศรษฐกิจเกษตรไทยยังมีปัจจัยเสี่ยงจากเศรษฐกิจจีนที่ชะลอตัว นโยบายของประธานาธิบดีคนใหม่ของสหรัฐที่ไม่สนับสนุนการเปิดเสรีทางการค้า ทำให้การส่งออกสินค้าเกษตรมีความเสี่ยงมากขึ้นในสินค้าผลิตภัณฑ์ยาง อาหารทะเล และผลไม้กระป๋องแปรรูป